*Projekts*

**Informatīvais ziņojums “Par Latvijas pievienošanos** **Eiropas Kodolpētījumu organizācijai asociētās dalībvalsts statusā”**

Saskaņā ar Ministru kabineta 2020. gada 31. marta (prot.Nr.20 33.§) protokollēmumu “Ministru kabineta vēstules projekts "Latvijas pieteikums (*Application Questionnaire*) Eiropas Kodolpētījumu organizācijā (*The European Organization for Nuclear Research – CERN*) asociētās valsts statusā" Latvija 2020. gada 7. aprīlī nosūtīja Eiropas Kodolpētījumu organizācijai *(The European Organization for Nuclear Research)* (turpmāk – CERN) vēstuli ar anketu, lūdzot izskatīt Latvijas pievienošanos CERN asociētās dalībvalsts statusā. Atbildot uz to, CERN Padomes priekšsēdētāja Urzula Bassleres kundze 2020. gada 13. jūlija vēstulē informēja par Padomes 2020. gada 18. jūnija sesijā pieņemto lēmumu izveidot darba grupu ar mērķi vizītes uz Latviju ietvaros iepazīties ar situāciju un infrastruktūru kodolpētījumu jomā. Saskaņā ar CERN ģenerāldirektores Fabjolas Džanoti 2021. gada 25. janvāra vēstuli, 2020. gada 10. decembra CERN Padomes sesijā tika uzklausīts darba grupas ziņojums, pamatojoties uz to secināts, ka Latvija atbilst asociētās dalībvalsts kritērijiem, un tika dots deleģējums CERN Ģenerāldirektorei vienoties ar Latviju par līguma nosacījumiem, ar kuru Latvijai tiktu piešķirts CERN asociētās dalībvalsts statuss. Nākamā CERN Padomes sēde plānota 2021. gada 25. martā, kura varētu izskatīt un akceptēt Ģenerāldirektores iesniegto līguma projektu.

Tādējādi Latvija ir parādījusi augstu zinātnisko, tehnisko un industriālo kapacitāti , kā arī demonstrējusi skaidru stratēģiju un politisko atbalstu augstas enerģijas daļiņu fizikas un saistīto jomu turpmākai attīstībai. Latvijā un Baltijas reģionā eksistē augstas enerģijas daļiņu fizikas kopiena ar augstu attīstības potenciālu gan teorētiskajā, gan eksperimentālajā fizikā. Tiks nodrošināta Ministru kabineta 2019. gada 7.maija rīkojuma Nr. 210 „Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” 57.1 uzdevuma izpilde “turpināsim pilnveidot zinātnes finansējuma sistēmu, nodrošinot kvalitāti un starptautisko konkurētspēju”, kura rezultātā tiks “sagatavoti priekšnoteikumi, lai Latvija kļūtu par Eiropas kodolpētījumu organizācijas (CERN) asociēto dalībvalsti”. Tiks izpildīts Ministru kabineta 2019. gada 16. jūlija sēdes protokola Nr. 33 78.§ “Informatīvais ziņojums "Par Latvijas dalības Eiropas Kodolpētījumu organizācijas asociētās valsts statusā finansēšanu"”3. punkts.

Lai Latvijas dalība CERN sniegtu maksimālu atdevi Latvijas zinātnei un tautsaimniecībai, nacionālajiem ieguldījumiem atbilstošajās programmās un pasākumiem jābūt ar tādu pašu apmēru kā Latvijas iemaksām CERN kā asociētajai dalībvalstij. Līdz ar to informatīvais ziņojums risina jautājumus saistībā gan ar asociētas dalībvalsts statusa iegūšanu, gan arī Latvijas kā CERN asociētas dalībvalsts optimālu darbību kodolpētījumu jomā.

**Dalības maksa CERN asociētās valsts statusā**

Minimālā iemaksa CERN asociētajai valstij ir 1 milj. Šveices franku (CHF) gadā, un vienlaikus tā nevar būt mazāka par 10% no iemaksas, kas valstij būtu jāmaksā kā pilntiesīgai dalībvalstij. Latvijas gadījumā tādejādi minimālā iemaksa ir 1 milj. CHF gadā.[[1]](#footnote-1) Kļūstot par CERN asociēto valsti, Latvija finansiālā izteiksmē no CERN var iegūt tik lielu pasūtījumu apjomu, kas atbilst asociētās valsts iemaksātajam finansējumam, t.i., 1 milj. Šveices franku, kas attiecīgi tiktu sadalīts starp CERN strādājošo Latvijas zinātnieku atalgojumu un industriālajiem pasūtījumiem Latvijas uzņēmumiem. CERN asociētās valsts statusā abas pozīcijas kopā nevar pārsniegt valsts iemaksu apjomu jeb 1 milj. Šveices franku gadā. Bez tam atkarībā no ekonomiskā pieauguma vai sarukuma, augstāk minētai dalības maksai var tik piemērota maksimāli 2% indeksācija katrai nākamā gada iemaksai.

**Ieguvumi no dalības CERN**

Latvijai kļūstot CERN asociētajai dalībvalstij, paveras plašas iespējas Latvijas uzņēmējiem, zinātniekiem un studējošajiem sadarboties pētniecības un inovācijas jomā, vienā no izcilākajām pētniecības organizācijām pasaulē. Papildus tiešajiem finansiālajiem ieguvumiem uzņēmumiem, sadarbojoties ar CERN, būtiska ir uzņēmumu iekļaušanās vērtību ķēdēs un jaunos noieta tirgos, pozitīvā ietekme (*spillover*) uz nozīmīgo enerģētikas, IKT, mašīnbūves un aparātbūves nozari. CERN jaunu asociēto dalībvalstu industrijas sektoram sniedz būtisku konsultatīvu atbalstu, lai iekļautos CERN un augstas enerģijas daļiņu kopumā vērtību ķēdēs. Jāpiemin arī iespēja intensīvāk piedalīties CERN rosinātajos un koordinētajos Eiropas Savienības Pamatprogrammu projektos, tādā veidā piesaistot Latvijai pētniecības finansējumu, attīstot industrijas un zinātniskā sektora partnerības. CERN ir būtiska pieredze biznesa inkubācijas jautājumos, iesaistot jaunas asociētas dalībvalstis. Dalība CERN veicina Latvijas Viedās specializācijas stratēģijas īstenošanu viedās enerģētikas, materiālzinātnes un biomedicīnas jomās. CERN kā nozīmīgs pasaules kodolmedicīnas centrs sniedz atbalstu inovatīvu metožu, primāri vēža ārstēšanai – kā protonu terapija, ieviešanai dalības valstīs. Latvija ka asociētā dalībvalsts varēs intensificēt darbību CERN-MEDICIS projektā, veidojot kodolmedicīnas un radioķīmijas speciālistu un industrijas kodolu.

**Latvijas kapacitāte dalībai CERN**

Pamatojoties uz Ministru kabineta 2020.gada 16.aprīļa rīkojumu Nr. 196 “Par valsts pētījumu programmu "Augstas enerģijas fizika un paātrinātāju tehnoloģijas" 2020. gada oktobrī ir uzsākta sadarbība ar CERN valsts pētījumu programmas “Augstas enerģijas fizika un paātrinātāju tehnoloģijas”” (turpmāk – programma) ietvaros. Programmas virsmērķis ir sadarbībā ar CERN stiprināt Latvijas zinātniskās kopienas attīstību augstas enerģijas fizikas un paātrinātāju tehnoloģijas jomā. Programmas pirmā konkursa īstenošanas laiks ir 2020.-2022. gads, un tās kopējais finansējums ir 900 000 *euro*. Finansējums ir paredzēts arī turpmākajiem gadiem. Programmas mērķis ir īstenot pētniecību dabaszinātnēs un inženierzinātnēs augstas enerģijas fizikas un paātrinātāju tehnoloģiju jomā, lai attīstītu pasaules līmeņa zināšanas, cilvēkkapitālu un tehnoloģijas un uz to bāzes radītu produktus un pakalpojumus, iesaistot zinātnisko un akadēmisko personālu, kā arī studējošos, doktora grāda pretendentus un jaunos zinātniekus.

Tādejādi tiek attīstīta zinātniskā kopiena un specializētas zinātniskās grupas, kas darbojas augstas enerģijas daļiņu fizikas un paātrinātāju tehnoloģiju jomā. Ir izpildīti priekšnoteikumi sadarbībai ar CERN, lai Latvijas zinātnieki varētu piedalīties CERN eksperimentos, kā arī CERN realizējamajos projektos, un nodrošinātu zināšanu un kompetenču pārnesi uz Latvijas zinātniskajām grupām, un veicinātu Latvijai nozīmīgu uzdevumu risināšanu gan augstas enerģijas fizikas un paātrinātāju tehnoloģiju, gan enerģētikas, materiālzinātnes un medicīnas jomā – to apliecināja arī darba grupas vizītes rezultāti. Aktuāla tēma ir robotikas pielietojumi CERN, kas veicina arī to lietojumu citās zonās ar ierobežotu cilvēka piekļuvi.

CERN Nacionālais kontaktpunkts darbojas uz Rīgas Tehniskās universitātes bāzes. Saskaņā ar Protokolu Latvijas Republikas un Eiropas Kodolpētījumu organizācijas (CERN) līgumam par zinātnisko un tehnisko sadarbību augstas enerģijas daļiņu fizikā[[2]](#footnote-2), CERN, cita starpā, sniedz arī šādu atbalstu Latvijai:

* CERN zinātniskais un tehniskais ieguldījums Latvijas Augstas enerģijas fizikas un Paātrinātāju tehnoloģiju centra attīstībā Latvijā, un
* CERN vecākajiem zinātniekiem un inženieriem – sniegt lekcijas Latvijas augstākās izglītības iestādēs.

Uzņēmējdarbības sektorā interese par sadarbību ar CERN ir jau konkrētāka SIA Primekss, SIA Dati Grupa, SIA Baltic Scientific Instruments, SIA SAF tehnika, vienlaikus interese iesaistīties šajā sadarbībā ir saņemta no vairāk nekā 20 uzņēmumiem. Dalību CERN atbalsta Latvijas Darba devēju konfederācija, Latvijas Tirdzniecības un rūpniecības kamera, Latvijas Elektrotehnikas un elektronikas rūpniecības asociācija, Mašīnbūves un metālapstrādes rūpniecības asociācija un citi sociālie partneri. Jāuzsver, ka šī sadarbība ir augsto tehnoloģiju un jauno materiālu sektorā, un uzņēmumi iegūst arī nozīmīgas zināšanas savu produktu attīstībai.

**Cilvēkresursu stiprināšanas pasākumi**

Atbilstoši Ministru kabineta 2019. gada 17. decembra noteikumiem Nr. 658 “Par Protokolu Latvijas Republikas valdības un Eiropas Kodolpētījumu organizācijas (CERN) līgumam par zinātnisko un tehnisko sadarbību augstas enerģijas daļiņu fizikā” tiek iek īstenoti šādi sadarbība ar CERN kapacitātes stiprināšanas pasākumi, kā:

1. Latvijas studējošo līdzdalība *CERN* Vasaras skolas programmā;
2. Latvijas doktorantu un izglītojamo *CERN* apmeklējumi;
3. Latvijas pedagogu līdzdalība *CERN* Skolotāju programmās.

Latvijai kļūstot par CERN asociēto dalībvalsti, Latvijas pilsoņi var vispārējā konkursa kārtībā pieteikties uz pastāvīgām amatu pozīcijām un stipendijām (*fellowships*) CERN.

CERN nodrošina plašu piedāvājumu fizikas skolotāju tālākizglītībai un profesionālajai pilnveidei daļiņu fizikas jomā, rīko pasākumus ar skolēnu iesaisti, gan klātiene, gan attālināti. Vispārzināms ir CERN skolotāju un izglītojamo forums. Piedaloties īpašajā Baltijas Skolotāju programmā, tiks veicināta fizikas skolotāju profesionālo prasmju attīstība, risināta fizikas skolotāju trūkuma problēma. Līdz ar asociētās dalībvalsts statusa iegūšanu, uzlabosies iespējas apmeklēt CERN skolas, tostarp Paātrinātāja skolu, Skaitļošanas skolu, Eiropas Fizikas skolu un CERN Vasaras programmu izglītojamajiem.

**Latvijas zinātnieku iesaiste CERN aktivitātēs**

Latvijas zinātnieku iesaiste kompaktā mionu solenoīda (CMS) eksperimentā (Rīgas Tehniskā universitāte (RTU) + Latvijas Universitāte (LU)) (1.tabula):

*1.tabula*

|  |  |  |
| --- | --- | --- |
|  | CERN/CMS atrodošies pilna laika Latvijas zinātnieki | CERN/CMS aktivitātēs iesaistītie zinātnieki Latvijā |
| 2017 | 1 | 1 |
| 2018 | 2 | 2 |
| 2019 | 3 | 3 |
| 2020 | 4 | 5 |
| 2021 | 5 | 8 |
| 2022 pl | 6 | 10 |

Latvijas zinātnieku iesaiste MEDICIS (LU+RTU) (2.tabula):

*2.tabula*

|  |  |  |
| --- | --- | --- |
|  | CERN/MEDICIS atrodošies pilna laika Latvijas zinātnieki | CERN/MEDICIS aktivitātēs iesaistītie zinātnieki Latvijā |
| 2020 | 0 | 3 |
| 2021 | 1 | 5 |
| 2022 pl | 2 | 6 |

Šobrīd ir 6 pretendenti doktorantūras studijām jaunā izstrādājamā doktorantūras programmā uz CERN bāzes.

**CERN aktivitātes Baltijas reģionā**

CERN Baltijas grupa dibināta 28.05.2019. CERN, Ženēvā . CERN Baltijas grupu veido 9 galvenās Baltijas valstu universitātes – Rīgas Tehniskās universitāte, Latvijas universitāte, Rīgas Stradiņa universitāte, Kauņas Tehnoloģiju universitāte, Viļņas universitāte, Vītauta Dižā Universitāte, Nacionālais ķīmijas fizikas un biofizikas institūts, Tallinas Tehnoloģiju universitāte un Tartu universitāte. CERN Baltijas grupas galvenie mērķi ir: 1) Baltijas pētniecības iestāžu darbības koordinēšana ar CERN un ar to saistītajām sadarbības un eksperimentu darbībām; 2) Baltijas augstas enerģijas daļiņu fizikas kopienas stiprināšana un attīstība; 3) Baltijas starptautiskās multidisciplinārās maģistra un doktora studiju programmas izstrāde augstas enerģijas fizikas un paātrinātāja tehnoloģijās. Būtisks progress doktora studiju programmas izstrādē bijis iespējams, pateicoties visu deviņu reģiona spēcīgāko augstskolu resursu kopīgai lietošanai un iesaistei. Grupas biedri tiekoties vadības grupas sanāksmēs reizi 6 mēnešos koordinē vienotu sadarbību ar CERN. Vienlaikus tiek organizētas arī CERN koordinācijas sanāksmes, kas notiek reizi trīs mēnešos, kā arī CERN Baltijas grupas tematisko grupu sanāksmes – par CMS , izglītības programmas, kā arī industrijas iesaistes jautājumiem. Kopš grupas dibināšanas, ir sperti vairāki sekmīgi soļi savstarpējās sadarbības veicināšanai– pieredzes apmaiņa par valstu iestāšanās procesu CERN, kopīgas CERN skolas izveide 2020. gadā (pārcelts uz 2021. pandēmijas dēļ), kopīgas CERN konferences organizēšana 2021. gadā, Baltijas valstu *roadshow* organizēšana industrijas iesaistei (paredzēts 2022.gadā). 2020. gadā CERN Baltijas grupa ir sniegusi informāciju par savu darbu, kā arī guvusi apliecinājumu par darbības atbalstu Baltijas Asamblejas Izglītības, zinātnes un kultūras komitejā. 2021. gadā plānots parakstīt sadarbības līgumu starp CERN Baltijas grupu un TIARA (konsorcijs, kura sastāvā ir izpētes organizācijas ar nozīmīgāko pētniecības un inovācijas infrastruktūru Eiropā paātrinātāju tehnoloģiju jomā).

Lietuva kļuvusi par CERN Asociēto dalībvalsti 2018.gada 8. janvārī. Igaunija līgumu par Asociētas valsts pirms-dalībvalsts statusu ar CERN parakstījusi 2020. gada 19.jūnijā, tas stājies spēkā 2021.gada 1.februārī.

Abās valstīs lielākās universitātes aktīvi iesaistās CERN zinātniskajās aktivitātēs un eksperimentos. Jau vairākus gadus Vispasaules LHC Skaitļošanas Tīkla (WLCG) apstrādes uzdevumi TIER2 līmenī, tiek veikti Tallinas Tehnoloģiju universitātes augstas veiktspējas (HPC) skaitļošanas centrā.

Gan Lietuvā, gan Igaunijā ir nozīmēti atbildīgās kontaktpersonas par sadarbību ar uzņēmējiem (*Industrial Liaison Officer*). Šobrīd Lietuvā sadarbību ar CERN veido tādas kompānijas kā Femtika, Eksma, Optics, Ekspla, Standa Ltd, Altechna, 3D Creative, Esemda, Sargasas, Integrated Fiber Optics, Precizika Metrology, Battec, Automatikos Sistemos. Piedāvātās jomas - inženierrisinājumu izstrāde, 3D lāzertehnoloģijas, optomehānika, lāzersistēmas un lāzerkomponentes, mēristrumentu tehnoloģijas, elektrotehnikas un iekārtu automatizācija u.c.

**Izglītības un zinātnes ministrijas kā zinātnes politikas veidotājas viedoklis**

Izglītības un zinātnes ministrija augstu vērtē līdzšinējo Latvijas sadarbību ar CERN, par ko atzinību izteikusi CERN darba grupa, atzīmējot augsto sasniegto līmeni zinātnē un tehnoloģijās kodolpētījumu jomā, sasniegumus augstas enerģijas daļiņu fizikas un paātrinātāju tehnoloģiju izpētē. Dalība CERN ir unikāla iespēja Latvijai veikt pētījumus šajā nākotnes zinātnei un tautsaimniecībai nozīmīgajā jomā, izmantojot visas Eiropas kopīgu infrastruktūru. Sadarbība ar tik spēcīgu zinātnisko organizāciju būtiski veicina zinātnes izcilību Latvijā, iesaista studējošos un skolēnus, stimulē interesi par fizikas mācīšanos gan skolā, gan augstskolā.

**Laika plāns, lai Latvija pievienotos CERN asociētās dalībvalsts statusā**

*3.tabula*

|  |  |  |
| --- | --- | --- |
| **Laika periods** | **Aktivitāte** | **Rezultāts** |
| 2021.gada - februāris | CERN un Latvija apspriež asociētas dalībvalsts līguma noteikumus | Līguma teksts ir apspriests un panākta vienošanās par tā redakciju |
| 2021.gada marts | CERN Padomes sanāksme – CERN Padome balso un piešķir mandātu CERN ģenerāldirektoram noslēgt līgumu ar Latviju | CERN ģenerāldirektoram saņem mandātu noslēgt līgumu ar Latviju |
| 2021.gada marts-aprīlis | Ministru kabinets pieņem lēmumu par CERN un Latvijas asociētas dalībvalsts līguma parakstīšanu (plānots virzīt kā likumprojektu) un parakstīt to plānots Ministru prezidentam vai izglītības un zinātnes ministram uz Ministru kabineta pilnvarojuma pamata | Ministru prezidents vai uz pilnvarojuma pamata - izglītības un zinātnes ministrs var parakstīt līgumu, ko akceptējis MK |
| 2021.gada aprīlis-maijs | Oficiālā CERN asociētās dalībvalsts līguma parakstīšanas ceremonija | CERN asociētās dalībvalsts līgums ir parakstīts |
| 2021.gada maijs-jūnijs | Saeima ratificē parakstīto līgumu | Līgums ir ratificēts un stājies spēkā |
| 2021.gada jūnijs -jūlijs | Latvija oficiāli paziņo CERN par līguma ratificēšanu | CERN ir oficiāli informēta, ka Latvija kļūst par CERN asociēto dalībvalsti |

Ratifikācija Saeimā balstīta uz likumprojekta " Par līgumu starp Latvijas Republiku un Eiropas Kodolpētījumu organizāciju par asociētās dalībvalsts statusa piešķiršanu” izskatīšanu un pieņemšanu. Latvija pievienosies CERN asociētās dalībvalsts statusā bez konkrēta termiņa, t.i. pastāvīgi.

**Līdz šim piešķirtais finansējums Latvijas iesaistei CERN aktivitātēs un CERN kapacitātes stiprināšanas pasākumos, *euro*:**

*4.tabula*

|  |  |  |  |  |  |  |  |
| --- | --- | --- | --- | --- | --- | --- | --- |
| **Finansējuma avots** | | **2019** | **2020** | **2021** | **2022** | **2023** | **2024 un turpmāk** |
| Apakšprogramma 05.01.00 Zinātniskās darbības nodrošināšana | CERN kontaktpunkta un Augstas enerģijas daļiņu fizikas un paātrinātāju tehnoloģiju centra atbalsts | 70 460 | 99 435 | 99 435 | 99 435 | 99 435 | 99 435 |
| CERN CMS eksperimentu apmaksa par 2019. un 2020.g., kura tika veikta 2019.g. beigās | 315 632 |  |  |  |  |  |
| Apakšprogramma 05.12.00 “Valsts pētījumu programmas” | "Augstas enerģijas fizika un paātrinātāju tehnoloģijas" |  | 300 000 | 300 000 | 300 000 | 300 000 | 300 000 |
| Finansējums no Eiropas Savienības fondu virssaistībām uz 1.1.1.5. pasākumu "Atbalsts starptautiskās sadarbības projektiem pētniecībā un inovācijās"[[3]](#footnote-3), t.sk. CMS un MEDICIS eksperimentu apmaksa 2020.g. par 2021.g. | |  | 396 120 | 77 280 | 0 | 0 | 0 |
| Finansējums no 1.1.1.5. pasākuma "Atbalsts starptautiskās sadarbības projektiem pētniecībā un inovācijās" otrās kārtas saskaņā ar Ministru kabineta 2017. gada 6. jūnija noteikumiem Nr. 315, 44.4 punktu CERN Kontaktpunkta pasākumu atbalstam | | 2 678 | 35 780 | 30 730 | 30 730[[4]](#footnote-4) | 0 | 0 |
| **Kopā:** | | **388 770** | **831 335** | **507 445** | **430 165** | **399 435** | **399 435** |

**Latvijas kā CERN asociētās dalībvalsts dalības maksa CERN**

*5.tabula*

|  |  |  |  |  |
| --- | --- | --- | --- | --- |
| ***euro*** | **2021. gadā** | **2022. gadā** | **2023. gadā** | **2024. gadā un turpmāk katru gadu** |
| **Asociētās dalībvalsts dalības maksa CERN** | **471 500\***  **(1/2 gads)** | **943 000\*** | **962 000\*** | **962 000\*** |

**\*** - atkarīga no Šveices franka un *euro* Latvijas Bankas noteiktā maiņas kursa, un indeksācijas (maksimāli 2%), indeksācijas galīgās vērtības par 2023.g. paziņos 2021.g. beigās

**Izdevumu tāme – papildus nepieciešamais finansējums pasākumiem Latvijas sadarbībai ar CERN kā CERN asociētajai dalībvalstij**

*6.tabula*

|  |  |  |  |
| --- | --- | --- | --- |
| **Izmaksas pozīcija, *euro*** | **2021. gadā** | **2022. gadā** | **2023.-2024.g. un turpmāk**  **katru gadu** |
| **Pabalsts Latvijas pārstāvim CERN (MK 602. not.) uzturēšanās izdevumiem CERN** (1. pielikums) | **24 150** | **96 600** | **96 600** |
| **Dalība CERN eksperimentos** (CMS un MEDICIS)  (2. pielikums) | **262 084** | **262 084** | **262 084** |
| **CERN/CMS TIER2 skaitļošanas centra izveide Latvijā**(3. pielikums – attīstības scenārijs) | **339 538** | **180 462** | **100 000** |
| **Komunikācijas un izglītojošas aktivitātes** ([t.sk](http://t.sk/). vizītes CERN: skolēni, doktoranti, skolotāji un CERN vasaras skola) (4. pielikums) | **7 500** | **47 500** | **47 500** |
| **Kopā, *euro*** | **633 272** | **586 646** | **506 184** |

**Kopējais papildus nepieciešamais finansējums Latvijas kā CERN asociētās dalībvalsts dalībai CERN**

*7.tabula*

|  |  |  |  |  |
| --- | --- | --- | --- | --- |
| **Gads** | **2021** | **2022** | **2023** | **2024 un turpmāk katru gadu** |
| **Kopējais papildus nepieciešamais finansējums dalībai CERN *euro*** | **1 104 772** | **1 529 646** | **1 468 184** | **1 468 184** |

*8.tabula*

**Kopējais finansējums Latvijas kā CERN asociētās dalībvalsts dalībai CERN**

|  |  |  |  |  |  |  |
| --- | --- | --- | --- | --- | --- | --- |
| **Gads** | **2019** | **2020** | **2021** | **2022** | **2023** | **2024 un turpmāk** |
| **kopā esošais finansējums, *euro*:** | 388,770 | 831,335 | 507,445 | 430,165 | 399,435 | 399,435 |
| **kopā papildus finansējums, *euro*:** |  |  | 1,104,772 | 1,529,646 | 1,468,184 | 1,468,184 |
| **Kopējais finansējums:** | **388,770** | **831,335** | **1,612,217** | **1,959,811** | **1,867,619** | **1,867,619** |

**Turpmākā rīcība**

1. Atbalstīt Latvijas pievienošanos Eiropas Kodolpētījumu organizācijai (turpmāk – CERN) asociētās dalībvalsts statusā no 2021.gada.
2. Izglītības un zinātnes ministrijai sadarbībā ar Ārlietu ministriju izstrādāt un izglītības un zinātnes ministram noteiktā kārtībā iesniegt izskatīšanai Ministru kabinetā līguma projektu starp Latvijas Republiku un CERN par asociētās dalībvalsts statusa piešķiršanu un likumprojektu "Par līgumu starp Latvijas Republiku un Eiropas Kodolpētījumu organizāciju par asociētās dalībvalsts statusa piešķiršanu".
3. Pieņemt zināšanai, ka papildus nepieciešamais finansējuma apmērs Latvijas dalībai CERN asociētās dalībvalsts statusā ir:

3.1. Latvijas kā CERN asociētās dalībvalsts dalības maksas segšana 2021.gadā ir 471 500 *euro*, 2022. gadā – 943 000 *euro*, 2023. gadā - 962 000 *euro*, 2024. gadā un turpmāk - 962 000 *euro,* ņemot vērā Latvijas Bankas noteikto Šveices franka un *euro* maiņas kursu;

3.2.informatīvā ziņojuma 6.tabulā noteikto pasākumu izdevumu segšana, ņemot vērā Latvijas Bankas noteikto Šveices franka un *euro* maiņas kursu, 2021.gadā ir 633 272 *euro,*  2022. gadā – 586 646 *euro,* 2023. gadā 506 184 *euro*, 2024. gadā un turpmāk- 506 184 *euro.*

4. Atbalstīt priekšlikumu, ka finansējums 2021. gadā 471 500 euro apmērā, ar kuru tiek segta Latvijas kā CERN asociētās dalībvalsts dalības maksa par 2021. gadu, tiks nodrošināts no valsts budžeta programmas 02.00.00 “Līdzekļi neparedzētiem gadījumiem”.

5. Izglītības un zinātnes ministrijai izvērtēt iespēju 2021.gadā finansēt informatīvā ziņojuma 6.tabulā iekļautos pasākumus Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.5. pasākuma "Atbalsts starptautiskās sadarbības projektiem pētniecībā un inovācijās" ietvaros.

6. Izglītības un zinātnes ministrijai normatīvajos aktos noteiktā kārtībā sagatavot un izglītības un zinātnes ministram līdz 2021.gada 1. jūnijam iesniegt izskatīšanai Ministru kabinetā rīkojuma projektu par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem” atbilstoši šī protokollēmuma 4.punktam.

7. Jautājums par papildus nepieciešamo finansējumu 2022.gadam un turpmākajiem gadiem, lai nodrošinātu Latvijas kā CERN asociētās dalībvalsts dalības maksas segšanu un informatīvā ziņojuma 6.tabulā noteikto pasākumu izdevumu segšanu, izskatāms likumprojekta "Par valsts budžetu 2022.gadam" un likumprojekta "Par vidēja termiņa budžeta ietvaru 2022., 2023. un 2024.gadam" sagatavošanas procesā kopā ar visu ministriju un citu valsts pārvaldes iestāžu prioritāro pasākumu pieteikumiem atbilstoši valsts budžeta finansiālajām iespējām. Izglītības un zinātnes ministrijai, sagatavojot nozares prioritāro pasākumu pieteikumus 2022.-2024.gadam, nodrošināt, ka Latvijas dalība CERN tiek noteikta kā nozares augsta līmeņa prioritāte.

Iesniedzējs:

Izglītības un zinātnes ministre Ilga Šuplinska

Vizē:

Valsts sekretārs Jānis Volberts

Paiders, 67047936

[janis.paiders@izm.gov.lv](mailto:janis.paiders@izm.gov.lv)

Berķis, 67047865

[Uldis.Berkis@izm.gov.lv](mailto:Uldis.Berkis@izm.gov.lv)

Laipniece, 67047843

diana.laipniece@izm.gov.lv

1. CERN/2918/Rev. https://cds.cern.ch/record/1289091/files/001289091\_English.pdf [↑](#footnote-ref-1)
2. https://likumi.lv/ta/lv/starptautiskie-ligumi/id/1909-protokols-latvijas-republikas-valdibas-un-eiropas-kodolpetijumu-organizacijas-cern-ligumam-par-zinatnisko-un-tehnisko-sadarbibu [↑](#footnote-ref-2)
3. 2020. gada 11. augusta Ministru kabineta noteikumi Nr. 506 [↑](#footnote-ref-3)
4. No 2023. gada vairs nav pieejams ERAF finansējums [↑](#footnote-ref-4)